Open TV

Το Open TV ή Open Beyond είναι ένας από τους μεγαλύτερους ελληνικούς ιδιωτικούς τηλεοπτικούς σταθμούς πανελλαδικής εμβέλειας. Ανήκει στον επιχειρηματία Ιβάν Σαββίδη και εδρεύει στον Καρελλά, στη βιομηχανική ζώνη της Παιανίας.

Ξεκίνησε τη λειτουργία του τη Τετάρτη 24 Οκτωβρίου 2018 από τη συχνότητα του Epsilon TV, οπότε και άλλαξε το όνομά του, στο σημερινό Open, μετά την πώλησή του από τον επιχειρηματία και διαφημιστή Φίλιππο Βρυώνη.

Το κανάλι μεταδίδει και διαθέτει πολυποίκιλο πρόγραμμα για όλες τις ηλικίες, όπως ψυχαγωγικές και ενημερωτικές εκπομπές, δελτία ειδήσεων, ξένες ταινίες, ελληνικές δικής του παραγωγής και ξένες σειρές και εκπομπές ριάλιτι, ενώ έχει εξασφαλίσει δικαιώματα για προβολή ποδοσφαιρικών αγώνων του ελληνικού πρωταθλήματος, αλλά και του Κόπα Αμέρικα. Παράλληλα είναι το πρώτο εθνικό τηλεοπτικό κανάλι, που εκπέμπει, από την πρώτη ημέρα της λειτουργίας του, όλες του τις παραγωγές, αποκλειστικά σε υψηλή ευκρίνεια (HD). Ο σταθμός επίσης πουλάει κάποιες από τις παραγωγές του, στον κυπριακό σταθμό OMEGA, με τον οποίο και συνεργάζεται στα δελτία ειδήσεων τους, ειδικότερα σε θέματα μεταξύ Ελλάδας και Κύπρου.

Ιστορία
2013: Στις 11 Σεπτεμβρίου ξεκίνησε το Epsilon TV, αντικαθιστώντας τον 902 που εξέπεμπε στην ίδια συχνότητα αξιοποιώντας έτσι, την άδεια εθνικής εμβέλειας που διέθετε το κομματικό κανάλι, προβάλλοντας αρχικά μουσικό πρόγραμμα, και μια εκπομπή lifestyle. Από τον επόμενο μήνα (Οκτώβριος), το κανάλι απέκτησε πλήρες πρόγραμμα, ανταγωνίσιμο με τα υπόλοιπα πανελλαδικά κανάλια, που περιελάμβανε δελτία ειδήσεων, ψυχαγωγικές εκπομπές και προγράμματα τηλεμάρκετινγκ, ενώ στο δυναμικό του, εντάσσει, τον Μένιο Φουρθιώτη, την Ελεονώρα Μελέτη, τον Γιώργο Καραμέρο και τον Ευτύχη Μπλέτσα. Αντίστοιχα, στις 22 Νοεμβρίου, εντάχθηκε και στη συνδρομητική πλατφόρμα της NOVA και στην αντίστοιχη ομόσταβλη Κυπριακή.
2014-2015: Το Epsilon TV μετά τη Nova εντάσσεται και στον ΟΤΕ TV, ενώ την επόμενη χρονιά εντάσσει στο δυναμικό του μεγάλα ονόματα της ελληνικής τηλεόρασης, όπως η Τατιάνα Στεφανίδου, ο Νίκος Ευαγγελάτος, η Κατερίνα Καινούργιου, η Ναταλία Γερμανού, η Χριστίνα Λαμπίρη, η Φαίη Μαυραγάνη, η Αννίτα Πάνια και η Αμαλία Κάντζου. Αντίστοιχα το κανάλι πρόβαλλε και τις μεξικανικές σειρές Η Μαρία της Γειτονιάς και Παουλίνα. Το τότε νεοσύστατο Epsilon αποτέλεσε βίος και πολιτεία, για τα σύγχρονα τηλεοπτικά δεδομένα και δέχθηκε αρνητικές κριτικές, λόγω των χαμηλής ποιότητας και αισθητικής περισσότερων εκπομπών του, αναβιώνοντας το επίπεδο της trash tv, που είχε το άλλοτε New Channel της δεκαετίας του 1990 μετέπειτα Tempo TV. Παρ' όλα αυτά ανεβαίνει σε τηλεθέαση, ξεπερνώντας το στενόμενο οικονομικά τότε Mega Channel και τα κανάλια της επανασυσταθείσας ΕΡΤ.
2016: Στις 8 Μαρτίου το Epsilon TV ξεκινά την πιλοτική σε υψηλή ευκρίνεια μετάδοση του E HD (1080i) μέσω της Digea, το οποίο αρχικά είχε «θολούρα», λόγω της παλαιότητας των μηχανημάτων, και δεν ήταν αληθινό High Definition, ωστόσο το κανάλι αναβαθμίστηκε σταδιακά με καινούργια μηχανήματα, και έβγαλε πραγματικό High Definition.
2017: Το Epsilon TV λόγω των αρνητικών κριτικών που είχε δεχθεί αλλά και της μη βελτίωσης του προγράμματος του, πουλήθηκε τελικά στις 11 Αυγούστου, από τον πρώην ιδιοκτήτη του Φίλιππο Βρυώνη στον επιχειρηματία Ιβάν Σαββίδη με τη συμφωνία να ανακοινώνεται επίσημα έντεκα μέρες αργότερα. Παράλληλα μετά την ανακοίνωση της πώλησης του Epsilon TV, άνοιξε σταδιακά και ο δρόμος για τις πανελλαδικές τηλεοπτικές άδειες.
Αρχές 2018: Στις 2 Ιανουαρίου το πρόγραμμα του Epsilon εμπλουτίστηκε, με την προσθήκη δύο Κυπριακών σειρών του εθνικού σταθμού Sigma (Καταιγίδα και Βρέχει Έρωτα) και αρκετών Αμερικάνικων ξένων ταινιών και σειρών σε συνεργασία με μεγάλες κινηματογραφικές εταιρείες (Criminal Minds, CSI: Λας Βέγκας, NCIS) ενώ ελαττώθηκαν σε μεγάλο βαθμό οι τηλεπωλήσεις και σταμάτησε η συνεργασία με τα περιφερειακά κανάλια ιδιοκτησίας Βρυώνη, Extra Channel και AB Channel (σήμερα New Epsilon TV). Στις 2 Φεβρουαρίου στιλιζαρίστηκε το λογότυπο του σε epsilontv σηματοδοτώντας τη νέα εποχή στο κανάλι του οποίου το πρόγραμμα αναβαθμίστηκε ριζικά, με την προσθήκη περισσότερων ενημερωτικών και ψυχαγωγικών εκπομπών παραδειγματίζοντας τον μεταβατικό Alpha Sky που λειτουργούσε για δύο σχεδόν μήνες στα τέλη του 1999 για να καταλήξει στο σημερινό Alpha TV. Τον Μάρτιο προστίθενται και η σατιρική εκπομπή Circo, με τους Βαγγέλη Περρή, Αθηναΐς Νέγκα και Άννα Μαρία Βέλλη, ως προπομπός του Rodeo με την ίδια ομάδα στον ΣΚΑΪ που κόπηκε τον προηγούμενο μήνα.
Μέσα του 2018: Τον Μάιο εντάσσονται στο δυναμικό του υπό μετονομασία σταθμού ο Τζώνη Καλημέρης, η Άλκηστις Μαραγκουδάκη και η Κική Σιλβεστριάδου οι οποίοι αναλαμβάνουν τη γενική διεύθυνση (στη θέση του Μένιου Φουρθιώτη), τον συντονισμό του περιεχομένου του προγράμματος (chief content officer) και της λειτουργίας της οντότητας (chief operations officer) αντίστοιχα ενώ στις 17 Σεπτεμβρίου αντικαταστάθηκε το λογότυπο του Epsilon με του σημερινού OPEN προαναγγέλλοντας το λανσάρισμα του. Στην πορεία εμπλουτίζεται περισσότερο το αθλητικό κομμάτι του νέου καναλιού εντάσσοντας τους αθλητικογράφους Γιώργο Τσαντάκη, Χριστίνα Βραχάλη και Μανώλη Σφακάκη, προερχόμενοι επίσης από τον ΣΚΑΪ.
Οκτώβριος 2018: Στις 1 Οκτωβρίου με την ολοκλήρωση του διαγωνισμού για τις πανελλαδικές τηλεοπτικές άδειες, το Epsilon TV σταματάει το ζωντανό πρόγραμμα του λόγω εργασιών μετεγκατάστασης και μετά από τρεις εβδομάδες και έξι ημέρες, ξεκινάει και επίσημα, με τη νέα και τωρινή ονομασία του ως Open Beyond στις 19:00 με το κεντρικό δελτίο ειδήσεων που παρουσιάζει η Έλλη Στάη, η οποία, όσο και το νεοσύστατο κανάλι, δέχτηκαν σφοδρή επίθεση λόγω της υπόθεσης Κατσίφα που μπήκε ως πρώτο θέμα στο πρώτο δελτίο. Την επόμενη ημέρα, το κανάλι μπαίνει δυναμικά στον ανταγωνισμό εμπλουτίζοντας το με ενημερωτικές (Ώρα Ελλάδος κ.ά.), ψυχαγωγικές εκπομπές (Ευτυχείτε κ.ά.), τέσσερις σειρές μυθοπλασίας (Ο Πρίγκιπας της φωτιάς, Ου φονεύσεις, Για Πάντα Παιδιά και Ελεύθερη Σχέση), reality shows κ.ά. ενώ εντάσσει στο δυναμικό του, την Κατερίνα Ζαρίφη, την Ευαγγελία Αραβανή, τον Νίκο Κοκλώνη, τον Ντέμη Νικολαΐδη, τη Δέσποινα Βανδή, και πολλούς δημοσιογράφους του παλιού Mega (έκλεισε τέσσερις μέρες μετά, με την ιδρύτρια και ιδιοκτήτρια Τηλέτυπος Α.Ε. να βρίσκεται υπό καθεστώς ειδικής διαχείρισης βγάζοντας σε πλειστηριασμό το αρχείο του καναλιού που απέκτησε το 2019 η Alter Ego Media η οποία επανέφερε το κανάλι σε λειτουργία με άλλη άδεια αντί της πρώτης εταιρείας η οποία τέθηκε το 2023 σε πτώχευση). Ο τωρινός του ιδιοκτήτης Ιβάν Σαββίδης, φιλοδοξούσε αρχικά να το μετατρέψει στο «νέο Mega» μέσω απόκτησης του αρχείου του, προκαλώντας την οργή, στους απολυμένους και απλήρωτους εργαζομένους του άλλοτε μεγάλου σταθμού, στο οποίο ήταν μέτοχος για μικρό χρονικό διάστημα, ενώ εξέπεμπε για 29 χρόνια από τις εγκαταστάσεις της επίσης πτωχευμένης από το καλοκαίρι του 2016 TVE-Studio Παιανίας (Τηλεοπτικές Επιχειρήσεις Α.Β.Ε.Ε.) από όπου εκπέμπει το Open.
2019: Το Open κάνει μια πολύ μεγάλη επένδυση στον χώρο της μυθοπλασίας (ένα φαινόμενο πολύ σπάνιο για καινούργιο κανάλι, το οποίο δεν κάνει μεγάλες τηλεθεάσεις, δεν λειτουργεί πάνω από ένα χρόνο, και μάλιστα σε εποχές ανάκαμψης οικονομικής κρίσης, και ύφεσης πανδημίας κορονοϊού), και τη μεγάλη ανατροπή εντάσσοντας στο πρόγραμμα του και τη δραματική σειρά εποχής Το Κόκκινο Ποτάμι, βασισμένη στο ομώνυμο ιστορικό μυθιστόρημα του Χάρη Τσιρκινίδη και αφορά πραγματικά γεγονότα γύρω από τη γενοκτονία του Ποντιακού Ελληνισμού η οποία έκανε πρεμιέρα στις 6 Οκτωβρίου, σημειώνοντας τηλεθέαση 29,8% στο γενικό σύνολο και 31,6% στο νεανικό κοινό ενώ η τηλεθέαση στα επόμενα επεισόδια ανέβηκε ακόμα περισσότερο. Πρόκειται για μια από τις ακριβότερες παραγωγές στην ελληνική τηλεόραση με συνολικό κόστος περίπου 4 εκατομμύρια ευρώ. Η σειρά έχει δεχθεί σωρεία εγκωμιαστικών σχολίων. Μάλιστα πολλοί τηλεθεατές την έχουν χαρακτηρίσει ως την καλύτερη σειρά που έχει υπάρξει μέχρι τώρα στην ελληνική τηλεόραση, ενώ αντίστοιχα η σειρά τιμήθηκε και βραβεύθηκε, από τους Πόντιους του Εξωτερικού, στη Σουηδία.
2020: Το κανάλι για να γίνει ανταγωνίσιμο στα υπόλοιπα μεγάλα ιδιωτικά κανάλια μετακινεί από τον Σεπτέμβριο το κεντρικό δελτίο ειδήσεων στις 18:50 κάτι που έπραξαν στην πορεία ο ΑΝΤ1 και ο ALPHA. Παράλληλα ενδυναμώνει περισσότερο το ενημερωτικό κομμάτι, με την έλευση στο δυναμικό, του Γιάννη Παπαδόπουλου, ο οποίος ανέλαβε τα δελτία ειδήσεων του Σαββατοκύριακου, επιστρέφοντας, μετά από πολλά χρόνια αποχής από την τηλεόραση, ενώ αναμορφώνει πλήρως το ψυχαγωγικό πρόγραμμα του, εντάσσοντας καθημερινά τις μεσημεριανές ώρες, την εκπομπή μόδας Style Me Up, με τη Μαρία Μπακοδήμου, και την εκπομπή μαγειρικής Κάθε μέρα Chef, με τον σεφ Βαγγέλη Δρίσκα. Τα Σαββατοκύριακα, επαναφέρεται μετά από πολλά χρόνια αποχής από την τηλεόραση, η ταξιδιωτική εκπομπή Εικόνες με τον Τάσο Δούση, η οποία από την πρώτη προβολή της κάνει εξαιρετικά νούμερα τηλεθέασης. Επίσης ξεκινά η προβολή της εκπομπής - ντοκιμαντέρ υπό τον τίτλο Και εγένετο Ελλάς, με αφορμή τη συμπλήρωση 200 χρόνων από την Ελληνική Επανάσταση του 1821, με παρουσιαστή τον βραβευμένο δημοσιογράφο και ιστορικό Γεώργιο Σαρρή.
2021: Στις αρχές της χρονιάς, το κανάλι εντάσσει στο πρόγραμμα του τον Αντώνη Κανάκη και την ομάδα του, με το Ράδιο Αρβύλα και το Βινύλιο, προερχόμενοι μετά από ένα έτος απουσίας, από τον ΣΚΑΪ, οι οποίοι αποχώρησαν το καλοκαίρι γυρίζοντας στον ANT1. Μετέπειτα, αποφασίζει να επιστρέψει δυναμικά, στον χώρο της μυθοπλασίας, μετά από ένα έτος αποχής, με την κωμική σειρά Σ' αγαπάω μεν, αλλά..., και τη δραματική σειρά Η τελευταία ώρα, ενώ προβάλλει αντίστοιχα και ξένες σειρές, όπως το Narcos και το The Mallorca Files. Παράλληλα, προστίθεται και το τηλεπαιχνίδι γνώσεων, ΤΑΞΙ, με τον Διονύση Ατζαράκη. Στις 4 Αυγούστου, το Open, για πρώτη φορά στην τρίχρονη ιστορία του είχε πρόβλημα με τη ροή του προγράμματος, βγαίνοντας εκτός αέρα (επίγεια, συνδρομητικά και διαδικτυακά), για πολλές ώρες, καθότι υπήρξε πρόβλημα, με το ρεύμα στις εγκαταστάσεις του, στην Παιανία, λόγω των ισχυρών πυρκαγιών στην Αττική.
2022: Στις 24 Φεβρουαρίου το Open μετατρέπει το πρόγραμμά του σε αμιγώς 20ωρο συνεχές ενημερωτικό λόγω του πολέμου στην Ουκρανία, ενώ παράλληλα ανταγωνίζεται στον συγκεκριμένο τομέα την ΕΡΤ, η οποία λάνσαρε το ΕΡΤ News, με αποτέλεσμα το Open να δεχθεί αρνητική κριτική λόγω αυτής της μεταβολής. Στα μέσα Μαρτίου άρχισε να επανέρχεται στο κανονικό του πρόγραμμα προβάλλοντας ξένες ταινίες το βράδυ ενώ εντάσσεται στο δυναμικό του η Μάριον Μιχελιδάκη (προερχόμενη από την ΕΡΤ) η οποία κάνει πρεμιέρα στη μεσημεριανή ζώνη του σταθμού. Οι υπόλοιπες ψυχαγωγικές εκπομπές επέστρεψαν στα τέλη Μαρτίου. Το κανάλι σταδιακά πέφτει αισθητά και στην τηλεθέαση ενώ έγιναν απολύσεις με πολλούς δημοσιογράφους και τηλεπαρουσιαστές να παίρνουν μεταγραφές σε άλλους σταθμούς για την επόμενη σεζόν.
2023: Τον Ιούνιο ανακοινώθηκε ότι το ψυχαγωγικό κομμάτι, την χρηματοδότηση και τα έσοδα των εκπομπών του Open, αναλαμβάνει η εταιρία Barking Well Media του Νίκου Κοκλώνη, ο οποίος επιστρέφει στο κανάλι μετά από δύο χρόνια, αλλά μόνο με την ιδιότητα του παραγωγού.

Κριτική
Αρκετά παλαιότερα, το 2012, όταν το κανάλι ονομαζόταν ακόμη 902 TV, και ήταν υπό την ιδιοκτησία του ΚΚΕ, υπήρχαν φήμες ότι διάφορα ονόματα επιχειρηματιών θα το αναλάμβαναν όπως του Ομίλου Real αλλά και των απλήρωτων εργαζομένων του Alter Channel (το οποίο είχε ήδη κλείσει), ενώ τελικά ο σταθμός μεταβιβάστηκε στο Φίλιππο Βρυώνη (ιδιοκτήτη των Αθηναϊκών σταθμών Extra Channel και α.Epsilon - τότε Zoom και μετέπειτα το 2014 ΑΒ Channel), ενώ ακόμη τώρα ως Open, υπό την ιδιοκτησία Σαββίδη, είχαν ακουστεί ακόμη για την εξαγορά του, και το όνομα του Νίκου Κοκλώνη να αναλαμβάνει την ιδιοκτησία του σταθμού υπό το σχήμα της Barking Well Media, αλλά και η Ολλανδική United Group (μητρική της NOVA), που τελικά δεν έγινε ποτέ.

Το κανάλι κατηγορήθηκε πολλές φορές και ειδικότερα ως Epsilon TV υπό την ιδιοκτησία του Φίλιππου Βρυώνη. Συγκεκριμένα, στις 9 Νοεμβρίου 2013, κατηγορήθηκε για την παράνομη τοποθέτηση διαφημιστικών πινακίδων σε διάφορες υπαίθριες περιοχές της Αθήνας, της Θεσσαλονίκης και άλλων μεγαλουπόλεων. Επίσης, το κανάλι, κατηγορήθηκε στο παρελθόν, από τον ιδιοκτήτη της ιταλικής εταιρίας μόδας Versace, καθώς ο προηγούμενος ιδιοκτήτης του, χρησιμοποιούσε την επωνυμία του, για την προώθηση και πώληση προϊόντων στην Ελλάδα και την Κύπρο, χωρίς την άδεια και συγκατάθεση του, προσελκύοντας διάφορα πρόσωπα της εγχώριας showbiz για να τα διαφημίσουν, προκειμένου να προσελκύσουν το καταναλωτικό κοινό, παραπλανώντας το να τα αγοράσει, σε αστείες τιμές. Παρόμοια κίνηση, έκαναν και οι υπεύθυνοι της Τουρκικής εταιρίας Kumtel, η οποία πουλάει στη χώρα μας τις γνωστές σόμπες και τα ηλεκτρικά καλοριφέρ.

Έντονη επίσης κριτική ασκήθηκε κατά του Open, το 2018 κατά τη διάρκεια της πρώτης ημέρας της λειτουργίας του, επειδή πρόβαλλε πρώτο θέμα στο δελτίο του, την Υπόθεση Κατσίφα, ο οποίος Κωνσταντίνος Κατσίφας, ήταν Έλληνας βορειοηπειρώτικης καταγωγής, από το μειονοτικό χωριό Βουλιαράτι στη νότια Αλβανία. Σκοτώθηκε κατόπιν ανταλλαγής πυροβολισμών με Αλβανούς αστυνομικούς, ανήμερα της επετείου της 28ης Οκτωβρίου, γεγονός που προκάλεσε αναταραχή στην κοινή γνώμη τόσο της Ελλάδας, όσο και της Αλβανίας.

Ιδιοκτησία
Το κανάλι έχει αλλάξει αρκετές φορές ιδιοκτησία στην ιστορία του. Ωστόσο, ο φορέας που το διαχειρίζεται μέχρι και σήμερα, είναι η Ραδιοτηλεοπτική Α.Ε. η οποία συστάθηκε τη Δευτέρα 20 Μαρτίου 1989 με τον διακριτικό τίτλο 902 Αριστερά στα FM και αποτελεί μετατροπή της Ν. Σταφυλίδης - Α. Καρτερός Ο.Ε. Στο πρώτο διοικητικό συμβούλιο της εταιρείας, συμμετείχε ο δημοσιογράφος Παύλος Τσίμας ως μέλος. Το 1993 χορηγείται άδεια ίδρυσης και λειτουργίας τοπικού σταθμού στην περιοχή της Αττικής και παροχή ειδικής αδείας τεχνικής δικτύωσης για να μεταδοθεί πανελλαδικά, και έχει αριθμό πρωτοκόλλου 22414/E3/2992. Κατά το 2001 και το 2007, τροποποιήθηκε το καταστατικό του φορέα, ενώ από τον Απρίλιο του 2008 το σύνολο των μετοχών κατέχει το ΚΚΕ. Λίγους μήνες μετά, τροποποιήθηκε ξανά το καταστατικό του φορέα με επέκταση των δραστηριοτήτων. Για 23 χρόνια, ο ραδιοτηλεοπτικός 902 στεγαζόταν στις εγκαταστάσεις του κόμματος στη Νέα Ιωνία, στην περιοχή του Περισσού.

Εξαγορές
Στις 31 Ιουλίου 2013, ο ραδιοτηλεοπτικός 902 πουλήθηκε με συμβολαιογραφική πράξη στην κυπριακή A-Orizon Media Ltd. με έδρα τη Λεμεσό, υπό τον όρο ότι ο αγοραστής δεν θα μεταβίβαζε με κανέναν τρόπο την εταιρεία σε οποιοδήποτε άλλο πολιτικό κόμμα, και με τους σταθμούς να μετονομάζονται αντίστοιχα στο Epsilon TV και στο E-Radio, με το E-Radio να έχει μουσικό ψυχαγωγικό πρόγραμμα, σε ενημερωτικού περιεχομένου συχνότητα. Τον Σεπτέμβριο του 2013, μεταβλήθηκε ο διακριτικός τίτλος του φορέα στο E-Radio TV με το ραδιοτηλεοπτικό Έψιλον να μεταφέρεται στο Μαρούσι και συγκεκριμένα στις εγκαταστάσεις των πάλαι ποτέ Studio Alfa-Arcadia και Studio ATA.

Επειδή το E-Radio διέθετε άδεια για γενικό ενημερωτικό σταθμό που έπρεπε να αξιοποιηθεί, πουλήθηκε για δεύτερη φορά τρεις μήνες αργότερα στην Παρά Ένα Εκδόσεις-Υπηρεσίες Διαδικτύου Μονοπρόσωπη Ε.Π.Ε. του Γιάννη Κουρτάκη για το στήσιμο του Παραπολιτικά 90.1 FM, ενώ το κανάλι πωλήθηκε στις 11 Αυγούστου 2017 επίσης με συμβολαιογραφική πράξη, στην Dimera Media Investments Limited συμφερόντων του επιχειρηματία Ιβάν Σαββίδη με έδρα την Έγκωμη Λευκωσίας και τον Σεπτέμβριο της επόμενης χρονιάς μετακόμισε στις εγκαταστάσεις της πτωχευμένης από το καλοκαίρι του 2016 TVE-Studio Παιανίας (Τηλεοπτικές Επιχειρήσεις Α.Β.Ε.Ε.) στον Καρελλά. Το Νοέμβριο του 2020 μετεβλήθη ο διακριτικός τίτλος του φορέα που λειτουργεί το κανάλι από το E-Radio TV στο Open Beyond.

Τηλεοπτικές άδειες
Στις 29 Αυγούστου 2016, τότε που το κανάλι λειτουργούσε ως Ε, ανακοινώθηκε πως δεν θα συμμετέχει στη δημοπρασία για τις τηλεοπτικές άδειες, εξαιτίας της απόρριψης της εγγυητικής επιστολής που κατέθεσε ο Φίλιππος Βρυώνης. Από τις 26 Οκτωβρίου, ωστόσο, συνέχισε να εκπέμπει, αφού ο διαγωνισμός κρίθηκε αντισυνταγματικός από το ΣτΕ. Ύστερα, ο Βρυώνης, υποχρεώθηκε να πουλήσει τον τηλεοπτικό σταθμό, κάτι που έπραξε τελικά, με την εταιρεία να συμμετέχει στο νέο τηλεοπτικό διαγωνισμό του 2017-2018, όπου και διεκδίκησε μια τηλεοπτική άδεια γενικού περιεχομένου.

Παραπομπές

Εξωτερικοί σύνδεσμοι
Επίσημη ιστοσελίδα του Open TV
Η σελίδα του Open στο Facebook
Η σελίδα του Open στο Twitter
Η σελίδα του Open στο YouTube
Η σελίδα του Open στο Instagram

Ιδιωτικοί τηλεοπτικοί σταθμοί πανελλαδικής εμβέλειας
Open Digital Group
Τηλεοπτικά κανάλια και σταθμοί οι οποίοι ιδρύθηκαν το 2018
Ελληνικά εμπορικά σήματα